
A Közép-afrikai Köztársaság válsága

Dolgozatom témájaként a Közép-afrikai Köztársaságban kialakult konfliktust választottam, mert tanulmányaim során felkeltette érdeklődésemet a gyenge államok helyzete, az instabilitásból adódó problémák, és a nemzetközi közösség ezekre adott válaszai.
Pályamunkám fókuszában a Közép-afrikai Köztársaság válsága, illetve a francia beavatkozás áll. Elsőként az országot mutatom be, kitérve az elmúlt évtizedek politikai berendezkedésére és a vezetőváltásokra. Majd a gyenge államiság problémakörével foglalkozom, vizsgálva a hatásait a választott témámmal kapcsolatosan. Ezt követően a fekete-afrikai államban kialakult válság előzményeit és eseménytörténetét ismertetem.
A válság kialakulásában fontos szerepet játszott a szervezett hadsereg hiánya, ami miatt a vezetés nem tudta megakadályozni a konfliktus eszkalálódását. Emellett az állam történelmében rendszeresen – néhány kivételtől eltekintve – puccsokkal váltották egymást a vezetők, így a jogállamiság sem alakult még ki. A válság előrehaladtával egyre több, kis létszámú fegyveres csoport jött létre, akik igyekeztek a saját maguk biztonságát szavatolni. 2013 második felére a válságban a vallási ellentétek is kiéleződtek. Válságos lett humanitárius helyzet – civilek százai vesztették életüket az összecsapásokban, százezrek kényszerültek elhagyni otthonukat.
A következő részben áttérek a nemzetközi, főként a francia beavatkozásra. Az intervenció jogalapját ENSZ BT 2127-es számú határozata adta meg, mely rendelkezett a Misca telepítéséről, ami francia támogatású, de az Afrikai Unió égisze alatt megvalósuló misszió. Franciaország a Sangaris Művelet keretein belül hajtotta végre békefenntartó feladatait.
A francia, angol és magyar nyelvű szakirodalom feldolgozásával igazolom, hogy a válság gyökerei a gyenge központi hatalomra és az állami intézményrendszer szinte teljes hiányára vezethetőek vissza. Tézisem, hogy ennek következtében a felső szinten zajló politikai megbékélés nem hozhat tartós eredményt, ehhez az állami struktúrák (erőszak monopóliuma, intézmények) megerősítése szükséges. Továbbá felmerülhet a kérdés, hogy Franciaország miért avatkozott be, így erre is keresem a választ dolgozatomban.



